Illum il-Kummissjoni Ewropea laqgħet il-ftehim bejn il-Parlament Ewropew u l-Istati Membri tal-UE fil-Kunsill dwar il-baġit fit-tul li jmiss tal-Ewropa u l-istrument temporanju għall-irkupru tal-UE tan-NextGenerationEU. Ladarba jiġi adottat, il-pakkett ta' total ta' EUR 1.8 triljun se jkun l-akbar pakkett li qatt ġie ffinanzjat mill-baġit tal-UE. Dan se jgħin biex tinbena Ewropa ta' wara l-COVID-19, li se tkun aktar ekoloġika, aktar diġitali, aktar reżiljenti u aktar adatta għall-isfidi attwali u futuri. Il-President Ursula von der Leyen qalet: “Nilqa' l-ftehim tal-lum dwar il-Pjan ta' Rkupru tagħna u l-qafas finanzjarju pluriennali li jmiss. Issa jeħtieġ li nimxu 'l quddiem bil-finalizzazzjoni tal-ftehim dwar il-baġit fit-tul li jmiss u l-UE tan-NextGenerationEU sa tmiem is-sena. Hemm bżonn ta' għajnuna għaċ-ċittadini u n-negozji milquta ħażin mill-kriżi tal-coronavirus. Il-pjan ta' rkupru tagħna se jgħinna ndawru l-isfida tal-pandemija f'opportunità għal irkupru mmexxi mit-tranżizzjoni ekoloġika u diġitali.” Il-Kummissarju Ewropew Johannes Hahn inkarigat mill-baġit, li ħadem biex jiffaċilita l-ftehim mill-bidu tal-mandat, qal: “Il-Ftehim tal-lum se jippermetti li jissaħħu programmi speċifiċi permezz tal-baġit fit-tul għall-2021-2027 (inklużi Orizzont Ewropa, Erasmus+, EU4Health). Kollox ma' kollox, il-baġit fit-tul tal-UE flimkien ma' NextGenerationEU se jammonta għal aktar minn EUR 1.8 triljun. Il-baġit se jkollu rwol essenzjali biex jappoġġa l-irkupru u jiżgura li l-benefiċjarji tradizzjonali tal-fondi tal-UE jirċievu l-mezzi suffiċjenti biex ikomplu l-ħidma tagħhom matul dawn iż-żminijiet diffiċli ħafna għal kulħadd,” L-elementi ewlenin tal-kompromess tal-lum jinkludu: Il-passi li jmiss Ir-Regolament tal-QFP u l-Ftehim Interistituzzjonali approvati llum issa jridu jiġu adottati formalment mill-Parlament Ewropew u mill-Kunsill, f'konformità mar-rwoli u l-proċeduri rispettivi tagħhom. B'mod parallel, trid titkompla l-ħidma lejn adozzjoni finali tal-elementi l-oħra kollha tal-pakkett, inkluża l-leġislazzjoni settorjali u d-Deċiżjoni dwar ir-Riżorsi Proprji. Fil-każ tad-Deċiżjoni dwar ir-Riżorsi Proprji, li tippermetti lill-Kummissjoni tissellef, hija meħtieġa wkoll ir-ratifika mill-Istati Membri kollha f'konformità mar-rekwiżiti kostituzzjonali tagħhom. Il-Parlament Ewropew, fis-sessjoni plenarja ta' Settembru, diġà ta l-opinjoni pożittiva tiegħu dwar din il-biċċa leġiżlazzjoni. L-adozzjoni mill-Kunsill hija l-pass li jmiss. B'mod parallel, għandhom isiru negozjati dwar il-baġit annwali għall-2021. Il-perjodu ta' konċiljazzjoni ta' 21 jum, li matulu l-Parlament Ewropew u l-Kunsill jinħtieġ li jaslu għal ftehim, huwa bejn is-17 ta' Novembru u s-7 ta' Diċembru ta' din is-sena. Il-Kummissjoni tibqa' impenjata bis-sħiħ li takkumpanja l-proċess. Kuntest Il-Kummissjoni ppreżentat il-proposta tagħha għall-baġit fit-tul li jmiss tal-UE fit-2 ta' Mejju 2018. Il-proposta ta' qafas ġiet segwita immedjatament minn proposti leġiżlattivi għas-37 programm settorjali (pereż. koeżjoni, agrikoltura, Erasmus, Orizzont Ewropa, eċċ). Bejn l-2018 u l-bidu tal-2020, il-Kummissjoni ħadmet id f'id mal-Presidenzi b'rotazzjoni tal-Kunsill, u f'kollaborazzjoni mill-qrib mal-Parlament Ewropew, biex tmexxi n-negozjati 'l quddiem. Fis-27 ta' Mejju 2020, b'reazzjoni għall-kriżi bla preċedent ikkawżata mill-coronavirus, il-Kummissjoni Ewropea pproponiet l-istrument ta' rkupru temporanju NextGenerationEU ta' EUR 750 biljun, kif ukoll rinforzi mmirati għall-baġit fit-tul tal-UE għall-2021-027. Fil-21 ta' Lulju 2020, il-kapijiet ta' stat jew ta' gvern tal-UE waslu għal ftehim storiku dwar il-pakkett. Minn dakinhar, il-Parlament Ewropew u l-Kunsill, u bil-parteċipazzjoni tal-Kummissjoni Ewropea, kellhom 11-il trijalogu politiku trilaterali dwar it-trattament tal-objettiv tal-irfinar tal-parametri finali tal-ftehim. Għal aktar informazzjoni Skeda informattiva Is-sit web tal-QFP Questions and Answers